EL
L 166/170
9.
Επίσημη Εφημερίδα της Ευρωπαϊκής Ένωσης
30.6.2023
ΚΙΝΔΥΝΟΙ ΠΟΥ ΣΥΝΔΕΟΝΤΑΙ ΜΕ ΤΡΟΧΟΦΟΡΑ ΠΡΟΪΟΝΤΑ
Τα παιδικά προϊόντα με τροχούς ή ρόδες (για μεταφορά ή άλλη μετακίνηση) σχεδιάζονται και κατασκευάζονται κατά τρόπο ώστε οι κίνδυνοι που συνδέονται με τροχούς ή ρόδες και ακούσια κίνηση να περιορίζονται όσο το δυνατόν περισσότερο.
Περιλαμβάνονται απαιτήσεις για την πρόληψη των κινδύνων που σχετίζονται με τροχούς/ρόδες και ακούσια κίνηση όσον αφορά, ενδεικτικά και όχι περιοριστικά, τα ακόλουθα (κατά περίπτωση): α) Όλα τα τροχοφόρα προϊόντα είναι εφοδιασμένα με κατάλληλη διάταξη ή κατάλληλες διατάξεις ασφάλισης, οι οποίες εξασφαλίζουν σταθερότητα όταν απαιτείται.
β) Όλες οι διατάξεις ασφάλισης είναι ασφαλείς κατά τη χρήση.
γ) Τα τροχοφόρα παιδικά προϊόντα διαθέτουν λειτουργία στάθμευσης που τους επιτρέπει να ακινητοποιούνται με σταθερό τρόπο, ανεξάρτητα από την επιφάνεια.
10.
ΚΙΝΔΥΝΟΙ ΕΜΠΛΟΚΗΣ
Τα παιδικά προϊόντα σχεδιάζονται και κατασκευάζονται κατά τρόπο ώστε οι κίνδυνοι εμπλοκής να περιορίζονται όσο το δυνατόν περισσότερο.
Περιλαμβάνονται απαιτήσεις όσον αφορά, ενδεικτικά και όχι περιοριστικά, τους ακόλουθους κινδύνους (κατά περίπτωση): α) Κίνδυνοι λόγω ξεφτίσματος.
β) Ξέφτισμα κλωστοϋφαντουργικών προϊόντων, όπως π.χ. εξαρτημάτων ενδυμάτων (σύνδεσμοι κλεισίματος, κουμπιά, διακοσμήσεις, ραφές ή παρόμοια, με αποτέλεσμα να δημιουργούνται οπές, κενά και ανοίγματα ή προεξέχοντα μέρη στον σχεδιασμό).
γ) Κίνδυνοι στραγγαλισμού που οφείλονται σε σχοινιά, ιμάντες, εξαρτήματα πρόσδεσης, καλώδια ή βρόχους.
δ) Κίνδυνοι που οφείλονται σε μονόινα νήματα.
ε) Κίνδυνοι που οφείλονται στις χειρολαβές.
Τα πρότυπα αναφέρουν σαφώς τις ασφαλείς διαστάσεις και τις απαιτήσεις δοκιμών σε σχέση με τα σχοινιά, τους ιμάντες, τα εξαρτήματα πρόσδεσης, τα καλώδια ή τους βρόχους και άλλους κινδύνους εμπλοκής.
Οι μετρήσεις αυτές αντικατοπτρίζουν πάντα τα πλέον πρόσφατα ανθρωπομετρικά δεδομένα και αφορούν ειδικά τις γνώσεις σχετικά με την ασφάλεια των παιδιών.
Οι σάκοι αποθήκευσης των προϊόντων είναι επίσης ασφαλείς.
11.
ΚΙΝΔΥΝΟΙ ΠΝΙΓΜΟΝΗΣ
Τα παιδικά προϊόντα σχεδιάζονται και κατασκευάζονται κατά τρόπο ώστε να εξαλείφονται οι κίνδυνοι πνιγμονής.
Περιλαμβάνονται απαιτήσεις για την πρόληψη των κινδύνων που συνδέονται με την πνιγμονή όσον αφορά, ενδεικτικά και όχι περιοριστικά, τα ακόλουθα (κατά περίπτωση): α) Κανένα μέρος το οποίο μπορεί να αποσπαστεί από τη δύναμη που θα μπορούσε να ασκήσει ένα παιδί δεν είναι αρκετά μικρό ώστε να παρουσιάζει κίνδυνο πνιγμονής.
β) Κανένα μέρος αρκετά μικρό ώστε να παρουσιάζει κίνδυνο πνιγμονής δεν θραύεται, σχίζεται ή διαχωρίζεται κατά τη χρήση (π.χ. σε περίπτωση πτώσης).
γ) Τυχόν εξαρτήματα που μπορούν να αφαιρεθούν χωρίς τη χρήση εργαλείου δεν παρουσιάζουν κίνδυνο πνιγμονής.
δ) Τυχόν εξαρτήματα που έχουν τέτοιο μήκος ώστε να μπορούν να προκαλέσουν φαρυγγικό αντανακλαστικό εάν το παιδί βάλει το προϊόν στο στόμα δεν θα πρέπει να επιτρέπονται για παιδιά που είναι πολύ μικρής ηλικίας για να καθίσουν χωρίς βοήθεια λόγω κινδύνου πνιγμονής.
ε)
Υλικά γεμίσματος που εγκυμονούν κίνδυνο πνιγμονής δεν είναι προσβάσιμα όταν υποβάλλονται στη δύναμη που μπορεί να ασκήσει ένα παιδί.
στ) Τα προϊόντα δεν εγκυμονούν κινδύνους λόγω εισπνοής εξαιτίας του μεγέθους των στοιχείων που περιέχουν ή επειδή τα στοιχεία αυτά καθίστανται αρκετά μικρά ή προσβάσιμα όταν υποβάλλονται στη δύναμη που μπορεί να ασκήσει ένα παιδί.
ζ)
Λαμβάνεται υπόψη το συνολικό μέγεθος και το σχήμα των προϊόντων και εφαρμόζονται τεχνικές/μηχανικές λύσεις όπου είναι αναγκαίο (π.χ. οπές για την κυκλοφορία του αέρα σε προϊόντα όπου υπάρχει κίνδυνος πνιγμονής κατά την κανονική και προβλεπόμενη χρήση).
Τα πρότυπα αναφέρουν σαφώς τις ασφαλείς διαστάσεις και τις απαιτήσεις δοκιμών σε σχέση με τους κινδύνους πνιγμονής.
Οι μετρήσεις αυτές αντικατοπτρίζουν πάντα τα πλέον πρόσφατα ανθρωπομετρικά δεδομένα και αφορούν ειδικά τις γνώσεις σχετικά με την ασφάλεια των παιδιών.